L’Ajuntament interposa recurs contra la modificació del Reglament General de Costes
27 de desembre 2022

![](/media/jr2b2hbb/c_pleno.jpg?width=850&height=566.9886363636364)

L’Ajuntament de Sagunt, en la sessió plenària celebrada hui, 27 de desembre, ha aprovat per unanimitat la ratificació d’una resolució d’alcaldia que interposava recurs contenciós-administratiu contra el  Real Decret 668/2022, d’1 d’agost  que modifica el Reglament General de Costes. Este real decret ha modificat diferents articles del reglament que establixen nous condicionants que segons l’argumentació de la resolució «**poden afectar el legítim exercici de competències municipals**».

L’Ajuntament de Sagunt ha presentat el recurs perquè la modificació afecta la capacitat del municipi per a autoritzar construccions i obres, ja que la modificació dels articles 68, 69 i 74 afecta les ocupacions dels establiments expenedors de menjars i begudes en les platges. Així mateix, la modificació de la delimitació del Domini Públic Marítimo-Terrestre pot afectar béns municipals que estan en eixa zona d’influència.

A més, la resolució indica que la modificació «**obligaria l’Ajuntament a una modificació del planejament urbanístic municipal per a adaptar l’ordenació urbana a les noves exigències**», i també conclou que determinades previsions podrien condicionar l’exercici de competències municipals.

També s’ha modificat l’article 59 per a precisar allò que considera pantalles arquitectòniques, i la disposició transitòria dècima en què s’ha eliminat l’apartat que permetia que les normes urbanístiques pogueren autoritzar canvis d’ús encara que no es compliren les condicions de la Llei 22/1988. Per últim, la resolució conté que les modificacions dels articles 135 i 172 i de les disposicions transitòries catorzena i setzena, disposen que el termini màxim de duració de les concessions sobre el domini públic marítimo-terrestre és de 75 anys, i que este termini inclou tant l’inicial com totes les seues possibles pròrrogues.

El recurs va ser interposat des d’Alcaldia a causa de la imminència de la finalització del termini per interposar-lo, i després ha passat al Ple perquè el ratifique, tal i com ho recull la Llei Reguladora de les Bases del Règim Local.

*   [](http://www.facebook.com/sharer.php?u=https://aytosagunto.es/va/actualitat/l-ajuntament-interposa-recurs-contra-la-modificacio-del-reglament-general-de-costes/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-interposa-recurs-contra-la-modificacio-del-reglament-general-de-costes/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-interposa-recurs-contra-la-modificacio-del-reglament-general-de-costes/ "Linked In")
*   [](mailto:?body=https://aytosagunto.es/va/actualitat/l-ajuntament-interposa-recurs-contra-la-modificacio-del-reglament-general-de-costes/)